Diari Oficial de la Generalitat Valenciana


Sumari del DOGV 4889, del 23-11-2004 (2004/11143)

ORDRE de 9 de novembre de 2004, de la Conselleria de Territori i Habitatge, per la qual s'acorda iniciar el procediment d'elaboració i d'aprovació del Pla d'ordenació dels recursos naturals de la Tinença de Benifassà.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4889

Data del DOGV
:   23-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/11407


Data del document
:   09-11-2004

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Pobla de Benifassà, la
    * Rossell
    * Castell de Cabres
    * reserva natural
    * programa d'actuació

ORDRE de 9 de novembre de 2004, de la Conselleria de Territori i Habitatge, per la qual s'acorda iniciar el procediment d'elaboració i d'aprovació del Pla d'ordenació dels recursos naturals de la Tinença de Benifassà. [2004/X11557]
  
La Tinença de Benifassà s'estén entre els cursos alts de les capçaleres dels rius Sénia i Tastavins, que solquen els últims contraforts del sistema Ibèric. La Tinença, que inclou les poblacions de Castell de Cabres, Coratxà, el Boixar, Fredes, el Bellestar, la Pobla de Benifassà i Bel, deu el seu nom al monestir cistercenc de Santa Maria de Benifassà, de l'abat del qual depenia antigament aquest domini. Els nuclis de població de Coratxà, el Boixar i Fredes, i l'entitat local menor del Bellestar pertanyen actualment al municipi de la Pobla de Benifassà. El nucli de població de Bel, pertany al municipi de Rossell. Aquesta antiga comarca està adscrita actualment a la comarca del Baix Maestrat. Això no obstant, la proximitat geogràfica i les semblances geomorfològiques i naturals, permeten incloure el municipi de Vallibona (a la comarca dels Ports) en l'àmbit d'aquest espai natural objecte de la redacció del Pla d'ordenació dels recursos naturals (en endavant PORN). L'àmbit de treball d'aquest Pla d'ordenació dels recursos naturals és un espai de 25.814 ha de superfície que s'estén més enllà dels límits estrictes de la històrica comarca de la Tinença de Benifassà.
  
Paisatgísticament i geomorfològica, la Tinença forma part del gran massís dels Ports de Beseit que comparteixen les comunitats autònomes d'Aragó, Catalunya i València. En aquest massís muntanyós conflueixen geogràficament dos sistemes muntanyosos, la serralada Litoral Catalana (bàsicament paral·lela a la costa) i el sistema Ibèric (d'orientació NO-SE). El resultat d'aquesta concurrència ha donat lloc a un conjunt de serres abruptes, que es despleguen entre els 400 m de les cotes més baixes i els cims que sobrepassen sovint els 1300 m d'altitud. El sector oriental, amb plecs i encavalcaments complexos i solcat per estrets barrancs, presenta característiques geomorfològiques pròpies de les serres litorals catalanes. El sector occidental interior, amb la influència dels moviments ibèrics, exhibeix les típiques estructures tabulars de les moles del Maestrat. Al modelatge d'aquestes muntanyes ha contribuït el substrat geològic, format bàsicament per calcàries i dolomies del mesozoic. Aquests materials es disposen en capes, en les quals les calcàries han patit els processos erosius i les dolomies s'han mantingut més inalterades.
  
El clima de la Tinença és de tipus mediterrani, matisat per les altituds elevades i el règim de vents. L'orientació de les serres, principalment NE-SO, genera un règim continentalitzat i sec cap a l'interior i més suau i plujós en els vessants litorals. Aquest ordre de temperatures i pluviometries contrastades té un clar reflex en la vegetació. En els vessants litorals, dominen les pinedes i coscollars en les altituds baixes, i els carrascars en cotes superiors. En els vessants interiors dominen les pinedes de pinassa amb sotabosc de boix (els més extensos de la Comunitat Valenciana) i els carrascars de muntanya, que s'enriqueixen amb espècies pròpies de comunitats vegetals submediterrànies en els nivells superiors als 1000 m d'altitud. En els racons més humits apareixen les pinedes de pi roig i retalls de formacions forestals relictuals de caràcter eurosiberià. Destaca l'existència d'elements florístics de gran interés per a la conservació pel fet d'englobar espècies rares, endèmiques o amenaçades. Prova d'això són les microreserves de flora declarades fins a la data.
  
Es tracta d'un extens territori muntanyós en el qual apareixen representats una gran varietat d'hàbitats associats a la mitjana muntanya mediterrània. En conjunt, alberga una elevada diversitat, tant pel que fa a la flora com a la fauna. El grup de vertebrats més divers és el de les aus, el qual aporta a la Tinença un major valor dins de la Comunitat Valenciana, i destaca en primer lloc el gran grup de les rapaces, amb quasi totes les espècies de rapaces valencianes que nidifiquen a la zona. És així mateix notable la representació de carnívors (amb totes les espècies presents en la comunitat excepte la llúdria (Lutra lutra), extingida a mitjans del segle XX) i, sobretot, una excel·lent comunitat d'ungulats cinegètics. Una part significativa de l'àrea està inclosa en la Reserva Nacional de Caça dels Ports de Tortosa i Beseit, declarada el 1966 per a la protecció de la cabra salvatge, i que s'estén entre les comunitats autònomes de Catalunya, Aragó i la Comunitat Valenciana.
  
Els hàbitats forestals són els millor representats a la zona, tant pel que fa als carrascars (9340) com als boscos de roures xicotets (9240). També cal destacar-hi les formacions de Juniperus (5210) i els boixars (5110). En tot cas, la llista d'hàbitats representats és extensa, i molts hi apareixen amb una importància global molt alta.
  
El PORN afecta els termes municipals de Castell de Cabres (19 habitants ?dades del cens de 2001), la Pobla de Benifassà (227 habitants ?dades del cens de 2001), Rossell (1.245 habitants ?dades del cens de 2001) i Vallibona (90 habitants ?dades del cens de 2001), encara que únicament estan inclosos en el seu àmbit els nuclis de població de Bel, Fredes, el Boixar, Coratxà, el Bellestar, la Pobla de Benifassà i Vallibona.
  
Quant a la població que habita aquestes muntanyes, aquesta ha patit un retrocés gradual en l'últim segle, a causa de l'abandó dels sistemes agraris tradicionals que eren el seu principal suport. Aquest fet va ser el que probablement va causar l'adscripció de la Tinença a la comarca del Baix Maestrat malgrat la seua clara identitat comarcal per la seua realitat històrica i territorial.
  
La Llei 11/1994, de 27 de desembre, d'Espais naturals protegits de la Comunitat Valenciana, preveu la figura de pla d'ordenació dels recursos naturals (PORN) com a instrument específic per a l'ordenació d'aquests recursos en el territori de la Comunitat Valenciana, i en els articles 32 a 36 estableix les característiques, l'abast, el contingut i la tramitació d'aquests plans, els quals són aprovats per decret del Consell de la Generalitat.
  
Des del punt de vista ambiental i paisatgístic, com també atenent les potencialitats d'ús social del medi en relació amb l'estudi, l'ensenyament i el gaudi ordenat de la naturalesa, la comarca històrica de la Tinença de Benifassà més el terme de Vallibona, reuneix mèrits objectius indiscutibles per a la futura habilitació en aquest d'una de les figures jurídiques de protecció dels espais naturals previstes en la citada Llei 11/1994.
  
D'acord amb aquest criteri, l'àmbit del PORN coincideix en aquest sector central del seu àmbit, amb una part substancial de l'àrea LIC / ZEPA denominada Tinença de Benifassà, Turmell i Vallibona, definida per la presència d'hàbitats de flora i fauna d'interés comunitari europeu. Sembla adequat considerar aquest sector central, en principi, com a base per a la futura delimitació de l'espai natural protegit a què fa referència el paràgraf anterior.
  
L'article 28 de l'esmentada Llei 11/1994 articula un règim de protecció preventiva aplicable als àmbits territorials dels projectes de PORN, amb caràcter cautelar durant el període transitori fins a l'aprovació definitiva d'aquests. Aquest règim habilita l'administració per a adoptar les mesures necessàries, les quals poden incloure la prohibició de determinats actes, la suspensió de l'atorgament de llicències i autoritzacions per a l'execució de determinades activitats o la suspensió de la tramitació del planejament urbanístic amb incidència sobre els valors naturals. La forma d'aplicació d'aquestes mesures cautelars s'estableix per acord del Consell de la Generalitat.
  
Per tot açò, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, correspon iniciar l'expedient d'elaboració i aprovació del Pla d'ordenació dels recursos naturals de la Tinença de Benifassà, i a l'efecte
  
ORDENE
  
Article 1
  
S'acorda iniciar el procediment d'elaboració i aprovació del Pla d'ordenació dels recursos naturals de la Tinença de Benifassà, l'àmbit territorial del qual figura com a annex a aquesta ordre. Aquest àmbit, l'extensió del qual és de 25.814 ha, comprén la totalitat dels termes municipals de la Pobla de Benifassà i Vallibona, com també part de Castell de Cabres i Rossell, municipis tots ells situats a la província de Castelló.
  
Article 2
  
1. De conformitat amb el que disposa l'article 28 de la Llei 11/1994, de 27 de desembre, d'Espais naturals protegits de la Comunitat Valenciana, dins d'aquest àmbit tampoc pot atorgar-se cap autorització, llicència o concessió per part de les administracions públiques que habilite per a la realització d'actes de transformació de la realitat física i biològica sense que hi haja, amb caràcter previ, un informe favorable de la Conselleria de Territori i Habitatge. Aquest informe serà de caràcter preceptiu i vinculant, i ha de ser emés per l'administració actuant en el termini màxim de 90 dies.
  
2. Les mesures cautelars a què fa referència l'anterior apartat 1, de conformitat així mateix amb el citat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant un acord del Consell de la Generalitat, a proposta del conseller de Territori i Habitatge.
  
Article 3
  
Es faculta la Direcció General de Planificació i Ordenació Territorial de la Conselleria de Territori i Habitatge per a realitzar les actuacions que tendeixen a l'elaboració i l'aprovació del Pla d'ordenació dels recursos naturals de la Tinença de Benifassà, amb la tramitació prèvia de l'oportú expedient, d'acord amb el procediment legalment previst.
  
DISPOSICIÓ FINAL
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 9 de novembre de 2004
  
El conseller de Territori i Habitatge,
  
RAFAEL BLASCO CASTANY